Diari Oficial de la Generalitat Valenciana


Sumari del DOGV 5185, del 26-01-2006 (2006/758)

ORDE de 18 de gener de 2006, de la Conselleria de Sanitat, per la qual es deleguen determinats òrgans de la conselleria per a competències en matèria de contractació administrativa i de gestió econòmica.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5185

Data del DOGV
:   26-01-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/758


Data del document
:   18-01-2006

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * administració regional
    * contracte administratiu
    * delegació de poders
    * competència administrativa

ORDE de 18 de gener de 2006, de la Conselleria de Sanitat, per la qual es deleguen determinats òrgans de la conselleria per a competències en matèria de contractació administrativa i de gestió econòmica. [2006/F758]  
Mitjançant l'Orde de 26 de gener de 2005, de la Conselleria de Sanitat, s'assignaven atribucions, en matèria de contractació administrativa i de gestió econòmica, a determinats òrgans de la conselleria.  
Posteriorment, eren publicats el Decret 25/2005, de 4 de febrer, que aprova els Estatuts Reguladors de l'Agència Valenciana de Salut, i el Decret 26/2005, de 4 de febrer, que aprova el Reglament Orgànic i Funcional de la Conselleria de Sanitat.  
Analitzada la complexitat del canvi organitzatiu introduït per la Llei 3/2003, de 6 de febrer, d'Ordenació Sanitària, i a fi de gestionar el canvi entre el model organitzatiu actual i el determinat amb la publicació del Decret 1/2006, de 13 de gener, que modifica el Decret 26/2005, de 4 de febrer, que va aprovar el Reglament Orgànic i Funcional de la Conselleria de Sanitat, fent ús de les facultats que tinc conferides per l'article 35 de la Llei 5/1983, de 30 de desembre, de Govern Valencià,  
ORDENE  
Article 1  
1. Per a les facultats referides a autorització de despeses del capítol I (despeses de personal), incloses les distintes variacions que hagen de fer-se en les nòmines, una vegada autoritzades per mitjà dels actes o les resolucions administratives adequats que dicten els òrgans competents, es deleguen els òrgans següents:  
1.1. Servicis centrals  
El director general de Recursos Econòmics, per a les corresponents al personal dels servicis centrals de la conselleria, i en general, les que es tramiten des dels servicis centrals, siga quin en siga l'origen.  
1.2. Centres integrats de Salut Pública (programa 412.10)  
Els directors de Salut Pública, mancomunadament amb el director de Gestió Territorial de Salut Pública o, si no n'hi ha, amb el director econòmic del Departament de Salut que corresponga territorialment, amb les excepcions següents:   
A) En Salut Pública de l'Àrea 01, el director de Salut Pública mancomunadament amb el director econòmic del Departament de Salut de Castelló.  
B) En Salut Pública de l'Àrea 02, en el director de Salut Pública mancomunadament amb el director econòmic del Departament de Salut de Castelló.   
C) En Salut Pública de l'Àrea 10, en el director de Salut Pública mancomunadament amb el director econòmic del Departament de Salut de València-Hospital Doctor Peset.  
No obstant, en Salut Pública de l'Àrea 04, per a les facultats a què es fa referència en este article es delega el director de Salut Pública mancomunadament amb el director econòmic del Departament de Salut València-Hospital Clínic; així mateix, en Salut Pública de l'Àrea 13, s'hi delega el director de Salut Pública mancomunadament amb el director econòmic del Departament de Salut Xàtiva-Ontinyent.  
Així mateix, en Salut Pública de l'Àrea 08, es delega el director de Salut Pública per a les facultats mencionades, mancomunadament amb el director econòmic del Departament de Salut del Centre d'Especialitats Joan Llorenç-Torrent-Aldaia i Atenció Primària.  
1.3. Direccions territorials  
Els directors territorials de la conselleria per a les relatives al personal de les direccions territorials pròpies.  
2. No obstant el que disposa l'apartat 1 d'este article, per a les facultats per a l'autorització de despeses relatives a nòmines i càrregues socials es delega el director general de Recursos Econòmics quan ho estime convenient per necessitats de gestió.  
3. Es delega, a més dels òrgans descrits en l'apartat 1 anterior, el secretari autonòmic de Sanitat, el subsecretari i els directors generals, per a les facultats referides a despeses que siguen imputables a l'article 16, subconcepte162.01 (formació i perfeccionament del personal), respecte al personal adscrit als centres directius respectius.  
En l'Escola Valenciana d'Estudis per a la Salut, les facultats esmentades seran exercides pel subsecretari de la Conselleria de Sanitat mancomunadament amb el director de l'escola.  
4. En les delegacions es troben implícites les funcions que són necessàries per a l'autorització, disposició, obligació i proposta de pagament relatives a les despeses a què es referixen.  
Article 2  
1. En matèria de contractació administrativa i gestió econòmica, per a les facultats referides a les despeses dels capítols II (despeses de funcionament) i VI (inversions reals), es deleguen els òrgans següents:  
1.1. Servicis centrals  
El secretari autonòmic de Sanitat, subsecretari, directors generals i director de l'Escola Valenciana d'Estudis per a la Salut, este últim mancomunadament amb el subsecretari de la Conselleria de Sanitat, per a les corresponents a expedients de despeses pròpies de les seues unitats directives, sempre que s'imputen als programes pressupostaris i centres de gestió que els corresponguen. Per a les direccions generals i l'Escola Valenciana d'Estudis per a la Salut, este delegació queda limitada a la quantia de 185.000,00 euros.  
El director general de Recursos Econòmics, per a les corresponents a despeses dels servicis centrals per imports superiors als expressats en el paràgraf anterior, així com les compreses en eixe apartat si decidix exercir tal facultat.  
1.2. Centres integrats de Salut Pública (programa 412.10)   
Els directors de Salut Pública, mancomunadament amb el director de Gestió Territorial de Salut Pública o, si no n'hi ha, amb el director econòmic del Departament de Salut que corresponga territorialment, amb les excepcions següents:   
A) En Salut Pública de l'Àrea 01, el director de Salut Pública mancomunadament amb el director econòmic del Departament de Salut de Castelló.  
B) En Salut Pública de l'Àrea 02, el director de Salut Pública mancomunadament amb el director econòmic del Departament de Salut de Castelló.   
C) En Salut Pública de l'Àrea 10, el director de Salut Pública mancomunadament amb el director econòmic del Departament de Salut València-Hospital Doctor Peset.  
No obstant, en Salut Pública de l'Àrea 04, per a les facultats a què es fa referència en este article es delega el director de Salut Pública mancomunadament amb el director econòmic del Departament de Salut de València-Hospital Clínic; així mateix, en Salut Pública de l'Àrea 13, s'hi delega el director de Salut Pública mancomunadament amb el director econòmic del Departament de Salut Xàtiva-Ontinyent.  
Així mateix, en Salut Pública de l'Àrea 08, es delega el director de Salut Pública per a les facultats mencionades, mancomunadament amb el director econòmic del Departament de Salut Centre d'Especialitats Joan Llorenç-Torrent-Aldaia i Atenció Primària.  
1.3. Direccions territorials  
Els directors territorials de la conselleria respecte a les unitats de despesa 3030, 5050 i 8080, independentment del programa pressupostari.  
2. Les facultats a què fan referència els punts 2 i 3 de l'apartat 1 d'este article seran exercides sempre que els expedients i contractes de què es tracte no excedisquen la quantitat de 150.000,00 €.  
3. Per a les facultats referides a despeses de funcionament i inversions reals de gestió centralitzada es delega el director general de Recursos Econòmics, independentment de la quantia i el programa pressupostari.  
4. Per a les facultats referides a despeses de funcionament i inversions reals dels centres integrats de Salut Pública, i també de les direccions territorials, per a les quals, per la quantia, no hagen sigut delegats els òrgans directius dels propis centres de gestió, es delega el director general de Recursos Econòmics, independentment de la quantia i el programa pressupostari.  
5. Es delega el director general de Recursos Econòmics per a les facultats referides a despeses de funcionament corresponents a expedients de contractació tramitats a través de la Central de Compres de Béns i Servicis.  
6. Per a allò que preveu este article, s'entén com a despeses dels servicis centrals, les pròpies dels centres directius de la conselleria, tant d'imputables a programes pressupostaris sense estructura territorial descentralitzada, com dels relatius als centres de gestió denominats Servicis Centrals, i s'entén com a despeses de gestió centralitzada les relatives al centre de gestió denominat Gestió Delegada o les que tramiten els servicis centrals a càrrec dels propis centres de gestió.  
7. En el cas d'expedients i contractes de gestió centralitzada tramitats a càrrec de crèdits dels centres de gestió o a través de la Central de Compres de Béns i Servicis, una vegada l'òrgan competent per a contractar haja exercit les seues atribucions d'autorització i formalització del contracte, per a les facultats d'execució de la despesa i del contracte queden delegats els òrgans que corresponga dels apartats 1.2 i 1.3 d'este article.  
8. Per als contractes de gestió de servicis públics que impliquen despeses per a l'administració, així com els que tinguen cànon d'explotació a càrrec de l'adjudicatari, es deleguen els mateixos òrgans i amb les mateixes limitacions previstes en l'apartat 1 d'este article.  
9. En la delegació de les facultats es troben implícites totes les que siguen necessàries per a l'autorització, disposició, obligació i proposta de pagament relatives a les despeses a què es referixen, i també expressament totes les atribucions que la legislació sobre contractació administrativa d'obres, servicis, subministraments i gestió de servicis públics assigna a l'òrgan de contractació.  
Article 3  
Per a les facultats referides a despeses del capítol III (despeses financeres) es delega el director general de Recursos Econòmics de la Conselleria de Sanitat.  
Per a la resolució d'expedients de reclamació d'interessos de demora, en els casos en què resulte denegatòria, es deleguen els mateixos òrgans que s'han delegat per a les atribucions d'autorització del tipus de despeses que donen origen a la reclamació, d'acord amb el que disposa esta orde.  
Article 4  
1. Per a les facultats referides a despeses dels capítols IV (transferències corrents) i VII (transferències de capital), una vegada autoritzades per mitjà dels actes administratius o negocis jurídics respectius pels òrgans competents, es delega el director general de Recursos Econòmics.  
2. En la delegació de facultats regulada en este article es troben incloses totes les atribucions necessàries per a l'autorització, disposició, obligació i proposta de pagament de les despeses a què es referix.  
Article 5  
Per a la formalització dels documents relatius a ingressos pressupostaris i de fons extrapressupostaris es delega el director general de Recursos Econòmics.  
També es deleguen els òrgans descrits en apartat 1 de l'article 2 per a la formalització dels documents relatius a ingressos pressupostaris i extrapressupostaris que siguen conseqüència d'expedients sancionadors en matèria sanitària, de reintegrament d'havers del personal adscrit als centres directius respectius, d'abonaments de facturació i d'anuncis de licitació.  
Per a la formalització de propostes de pagament extrapressupostaris es deleguen els mateixos òrgans i amb les limitacions previstes en l'apartat 1 de l'article 2 d'esta orde.  
Article 6  
D'acord amb el que preveuen el Decret 24/1998, de 10 de març, del Govern Valencià, que regula els Fons de Caixa Fixa, i també les disposicions que el despleguen, les competències encomanades als secretaris generals o les unitats equivalents, s'entén, en el cas de la Conselleria de Sanitat, que corresponen als òrgans següents:  
1. Al director general de Recursos Econòmics, respecte de les caixes fixes adscrites als òrgans descrits en l'apartat 1.1 de l'article 2.1 d'esta orde.  
2. Als òrgans descrits en els apartats 1.2 i 1.3 de l'article 2.1 d'esta orde, respecte a les caixes fixes adscrites als centres de gestió respectius.  
Article 7  
Segons que preveuen l'article 11 del Decret 24/1997, d'11 de febrer, del Govern Valencià, sobre indemnitzacions per raó del servici, i també les disposicions que el despleguen, les atribucions encomanades als subsecretaris, secretaris generals i directors generals, s'entenen referides, pel que fa a la Conselleria de Sanitat, als òrgans descrits en l'article 2 d'esta orde, respecte al personal adscrit als centres respectius.  
Article 8  
En les resolucions i actes que s'adopten fent ús del que preveu esta orde, s'ha de fer constar expressament que es dicten fent ús de facultats delegades, i es consideren amb caràcter general dictats per l'òrgan que fa la delegació.  
Article 9  
Les delegacions d'atribucions i funcions aprovades per mitjà d'esta orde s'entenen sense perjuí de les facultats de l'òrgan que fa la delegació per a advocar el coneixement i la resolució de tots els assumptes considere oportuns. Pot també revocar la delegació en qualsevol moment, d'acord amb el que establix l'article 68.5 de la Llei de Govern Valencià.  
Article 10  
En el cas de vacant, absència o malaltia dels òrgans que es deleguen, la suplència s'exercix de la manera següent:  
1. Servicis centrals  
El secretari autonòmic de Sanitat respecte al director general de Recursos Econòmics i viceversa, i el director general de Recursos Econòmics respecte a la resta dels òrgans descrits en l'apartat 1.1 de l'article 2.1 d'esta orde.  
2. Centres integrats de Salut Pública (programa 412.10)  
El coordinador de Salut Pública o, si no n'hi ha, el coordinador veterinari per orde d'antiguitat, respecte al director de Salut Pública i el director de Gestió Territorial de Salut Pública, director econòmic o director de Gestió, segons el cas.   
3. Direccions territorials  
La suplència l'exercixen els secretaris territorials respecte als directors territorials.  
DISPOSICIONS ADDICIONALS  
Primera  
Les referències efectuades a programes pressupostaris concrets en la present orde s'entenen adaptades a l'estructura funcional del pressupost de la Conselleria de Sanitat que aprove la llei de pressupostos de la Generalitat Valenciana per a cada exercici.  
Segona  
Es faculta el director general de Recursos Econòmics perquè dicte les instruccions necessàries per a l'aplicació d'esta orde.  
DISPOSICIÓ DEROGATÒRIA  
Queden derogades totes les normes del mateix rang o d'un rang inferior que s'oposen a esta orde, en concret, l'Orde de 26 de gener de 2005, de la Conselleria de Sanitat, per la qual s'assignen atribucions a determinats òrgans de la conselleria.  
DISPOSICIÓ FINAL  
Esta orde vigix des de l'endemà de la publicació en el Diari Oficial de la Generalitat Valenciana.  
València, 18 de gener de 2006  
El conseller de Sanitat,  
VICENTE RAMBLA MOMPLET